Vyf dood in trompop botsing in Oos-KaapFoto verskaf aan Maroela Media Vyf persone is Vrydagaand dood in ŉ trompop botsing in die Oos-Kaap. Ao Moitheri Bojabotseha, woordvoerder van die polisie, het aan Maroela Media gesê die ongeluk het op die R412 tussen Ugie en Mthatha plaasgevind, skaars ŉ kilometer van die Ugie-polisiestasie. ŉ Volkswagen Polo het ŉ vragmotor van PG Bison reg van voor getref. Al vyf persone in die Polo, almal jonger as 30 jaar oud, is op die toneel dood verklaar. “Die oorsaak van die ongeluk is nog nie bekend nie. Die polisie stel ondersoek in.” Maroela Media verneem een van die persone in die Polo was ŉ matriekleerling aan die plaaslike hoërskool. Volgens die departement van vervoer in die Oos-Kaap het die twee mans in die vragmotor nie enige beserings opgedoen nie. Die polisie ondersoek ŉ saak van strafbare manslag, het Bojabotseha bygevoeg. Kol. Matshediso Gezani, bevelvoerder van Elliot, het haar meegevoel betuig met die familie en vriende van die oorledenes en motoriste gemaan om versigtig te wees wanneer hulle snags moet reis.